Steenhuisen: ‘Ons moet ANC-EFF-koalisie keer’John Steenhuisen is Sondag herverkies as die DA-leier (Foto: Democratic Alliance/Twitter) John Steenhuisen het Sondag in sy toespraak as herkose DA-leier gesê dat dit die DA se missie is om die leisels by die ANC oor te neem en te verhoed dat die EFF homself na bo in die parlement opwerk. Hy het verklaar dat Julius Malema en die EFF die DA se “nommer een vyand” voor volgende jaar se verkiesing is. “Die dag wanneer ŉ ANC-EFF-koalisie die regering oorneem, sal die einde (“Doomsday”) vir Suid-Afrika wees,” het Steenhuisen op die DA se federale kongres in Midrand, Gauteng, gesê. “Die ANC-EFF-koalisie sal die ineenstorting van Zimbabwe onbenullig laat lyk. “Daarom sal die DA dit in die oorblywende maande voor volgende jaar se verkiesing ons nommer een prioriteit maak – en absoluut alles in ons vermoë doen – om te verhoed dat ŉ ANC-EFF-koalisie die bewind oorneem. “Die ANC-EFF-koalisie sal eiendom sonder vergoeding onteien en private eiendomsreg afskaf. Dit sal buitelandse beleggings, besighede, banke en myne nasionaliseer en vernietig. Dit sal ook hierdie land dompel in etniese en rassekonflik soos nog nooit voorheen gesien is nie.” Hy sê die kans dat só ŉ koalisie kan reageer, raak al hoe meer realisties, met ŉ ANC-EFF-koalisie wat reeds in dele van Gauteng aan bewind is. “Volgende jaar klop dit aan die deure van die Uniegebou, maar gelukkig is daar een – en net een – versekeringspolis teen die ANC-EFF-oordeelsdagkoalisie. En dit is om vir die DA te stem, want die DA is die enigste party wat groot genoeg, en sterk genoeg is om Julius Malema te keer. “Ek verbind die DA daartoe om om elke draai teen die EFF terug te veg, met die uiteindelike doel om die ANC-EFF-koalisie te verslaan. Dit gaan nie meer oor politiek nie. Dit gaan oor die voortbestaan van demokrasie, en die voortbestaan van Suid-Afrika. Suid-Afrika het eenvoudig nie nog vyf jaar om te sien hoe opposisiepartye onder mekaar redekawel oor wie se emmer water kouer is, terwyl die huis aan die brand is nie.” Steenhuisen sê dit sal nie genoeg wees om Suid-Afrika te red as die ANC se steun tot net onder 50% daal nie, want dit sal die ANC steeds met te veel weë laat om aan bewind te bly, onder meer deur ŉ koalisie met die EFF. “Dit sal ook nie genoeg wees om ŉ impotente, onstabiele minderheidskoalisie te vorm nie. Ons ervaring in plekke soos Johannesburg en Ekurhuleni wys ons dat minderheidskoalisies wat nie 51% kan haal nie, inherent onstabiel is. Die DA het geen belang om Suid-Afrika deur ŉ onwerkbare minderheidskoalisie te destabiliseer nie.” Steenhuisen wil saam met ander partye werk om 51%-steun te bereik, sodat die DA die ANC en sy gevolmagtigdes kan verslaan, en die EFF uit die regering hou. Tydens Steenhuisen se toespraak het hy onderneem dat die DA as regerende party ŉ einde aan beurtkrag sal bring, werkloosheid tot onder 20% laat daal, geweldsmisdaad halveer, kaderontplooiing verwyder om ŉ bekwame staat te bou en onderwys en gesondheidsorg te verbeter; sowel as meer magte oor elektrisiteitsopwekking, openbare vervoer en polisiëring aan bekwame provinsiale en plaaslike regerings sal oordra. Kyk hier na Steenhuisen se volledige toespraak: